Publication: Magyar Közlöny
Issue: MK-2011-56 (Year: 2011, Number: 56)
Era: contemporary
Section: hajtanak végre, estenként értelmeznek is kísérleteket, méréseket. Alkalmazzuk és alkalmaztatjuk a 2000. évi XXV. törvény a „kémiai
Paragraph Index: 356

12. évfolyam Célok és feladatok A tanulók eljutnak a B1 nyelvi szint fölé. A munka során mind a négy nyelvi alapkészség fejlesztése folyik: a tanulók változatos formákban gyakorolják és fejlesztik képességeiket a beszédértés, a beszéd, az olvasásértés és az írás terén. A tanulók képesek a szövegfajták és a kommunikációs célok ismeretében tudatosan alkalmazni a megtanult stratégiákat. A tanulók képesek az idegen nyelv használatára saját valós céljaik érdekében is. Tudnak az érdeklődési körüknek megfelelő területeken anyagot gyűjteni célnyelvi forrásokból, képesek célnyelvi filmeket, tévéműsorokat követni, amennyiben lassan és érthetően beszélnek bennük. A tanulók el tudják olvasni a jól érthető kortárs irodalmi szövegeket. Az alkalmazott munkaformák következtében erősödik a tanulók együttműködési készsége, képesek csoportban vagy párban önálló feladatokat, több önálló munkát igénylő vagy más tantárgyi tartalmakat is integráló projektfeladatokat elvégezni. A tanulók képesek saját nyelvtanulási útjukra és eredményeikre reflektálni, tisztában vannak azzal, hogy az iskola befejezése után milyen módon tudják szinten tartani vagy továbbfejleszteni a nyelvtudásukat. Fejlesztési feladatok A tanuló megérti a fontosabb információkat az összetett, konkrét szövegekben. Elboldogul a legtöbb olyan helyzetben, amely a nyelvterületre történő utazás során adódik. Egyszerű, összefüggő szöveget tud alkotni ismert vagy az érdeklődési körébe tartozó témában. Le tudja írni az élményeit, a különböző eseményeket, a reményeit és az ambícióit. Megérti az összetettebb érvelést is, és képes a véleményét összetettebb, árnyaltabb módon megindokolni. Tematikai egység

Source: https://magyarkozlony.hu/hivatalos-lapok/a470bc8f9782a5344df9518501b2901850e5655a/dokumentumok/e6f8fc470d5b09eaafee1c83fa78c984488ca620/letoltes